U-I-51/91
Datum: 1991-07-11T00:00:00.000+02:00
ecli: ECLI:SI:USRS:1991:U.I.51.91
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: Ur. l. RS, št. 7/91 (Leto I) | 11.07.1991
dokument: US14459
akt: Odlok Izvršnega sveta Skupščine Republike Slovenije o prioritetnem vrstnem redu plačil v tujino za skupne in splošne potrebe v Republiki Sloveniji v pogojih oteženega plačevanja v tujino (Ur. list RS, št. 17/91, 17/91, 20/91 in 26/91), 13. čl.
resitev: ugotovitev – je v neskladju z Ustavo/zakonom
izrek: Ugotavlja se, da izpodbijana določba odloka v času svoje veljavnosti ni bila v skladu z ustavo.
stavek: V neskladju z ustavo je določba odloka, ki urejajo pravice in obveznosti pravnih oseb za čas, ko še odlok ni bil objavljen in preden je sploh začel veljati.
odlocitev: odločba
geslo: Retroaktivni (povratni) učinek republiškega podzakonskega akta (odlok republiškega izvršnega sveta).
podlaga: Ustava 1974, 1. odst. 261., 409. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
vlagatelj: Podjetje Medias, d.o.o., Ljubljana
datum_vloge: 1991-05-20T22:00:00.000Z
datum_odlocitve: 1991-07-10T22:00:00.000Z

# U-I-51/91 - 7

11/7-1991

## O D L O Č B A

Ustavno sodišče Republike Slovenije je na predlog podjetja Medias d.o.o. iz Ljubljane v postopku za oceno ustavnosti in zakonitosti določbe 13. člena odloka Izvršnega sveta Skupščine Republike Slovenije o prioritetnem vrstnem redu plačil v tujino za skupne in splošne potrebe v Republiki Sloveniji v pogojih oteženega plačevanja v tujino na seji dne 11/7-1991

---

u g o t o v i l o :

Določba 13. člena odloka Izvršnega sveta Skupščine Republike Slovenije o prioritetnem vrstnem redu plačil v tujino za skupne in splošne potrebe v Republiki Sloveniji v pogojih oteženega plačevanja v tujino (Uradni list RS, št. 12/91, 17/91, 20/91, 26/91), ki je veljala od 23/3-1991 do 9/7-1991, ni bila v skladu z ustavo.

Ta odločba ima pravne učinke po 415. členu ustave.

### O b r a z l o ž i t e v

Podjetje Medias d.o.o. iz Ljubljane je s predlogom z dne 21/5-1991 začelo postopek za oceno ustavnosti in zakonitosti določbe 13. člena odloka Izvršnega sveta Skupščine Republike Slovenije o prioritetnem vrstnem redu plačil v tujino za skupne in splošne potrebe v Republiki Sloveniji v pogojih oteženega plačevanja v tujino, ki določa, da se od 1/3-1991 do uveljavitve odloka pravice in obveznosti oseb s sedežem v Republiki Sloveniji izvršijo v skladu z 10. členom tega odloka. Navedeni člen odloka pa določa, da pravna oseba s sedežem v Republiki Sloveniji pred potrditvijo ustreznega obrazca, s katerim se dovoljuje plačilo v tujino ali dvig tuje gotovine iz okvira skupne evidenčne devizne pozicije, vplača dinarska sredstva v višini ponderirane povprečne tedenske kotacije vrednostnih papirjev na borzi na poseben račun za pospeševanje izvoza, ki ga odpre Republiški sekretariat za finance.

Po mnenju predlagatelja je izpodbijana določba odloka v nasprotju s prvim odstavkom 261. člena ustave Republike Slovenije, ker učinkuje za nazaj.

Odlok o prioritetnem vrstnem redu plačil v tujino za skupne in splošne potrebe v Republiki Sloveniji v pogojih oteženega plačevanja v tujino je bil objavljen v Uradnem listu RS dne 22/3-1991; na podlagi 15. člena je začel veljati naslednji dan po objavi, torej 23/3-1991. Izpodbijana določba 13. člena odloka je pravice in obveznosti pravnih oseb s sedežem v Republiki Sloveniji glede plačila dinarske protivrednosti za že odobreno devizno kvoto v mesecu marcu uredila za čas od 1/3 do uveljavitve tega odloka, torej za čas, ko odlok še ni bil objavljen in še predno je začel veljati, s čimer je ustvarila učinke za nazaj.

Po določbi 15. člena uredbe Izvršnega sveta Skupščine Republike Slovenije o plačevanju v tujino in o izterjavi plačil za izvoženo blago in storitve v pogojih oteženega plačevanja v tujino (Uradni list RS, št. 4/91 z dne 8/7-1991) je napadeni odlok nehal veljati z dnem, ko je začela veljati ta uredba. Navedena uredba je začela veljati naslednji dan po objavi v Uradnem listu Republike Slovenije, t.j. 9/7-1991.

Ustava Republike Slovenije v prvem odstavku 261. člena določa, da predpisi in splošni akti ne morejo imeti učinka za nazaj. To ustavno načelo o prepovedi retroaktivnosti pravnih norm za predpise in druge splošne akte velja brez izjeme. Izpodbijana določba odloka je iz tega razloga v času svoje veljavnosti bila v neskladju z ustavo.

Zato je ustavno sodišče na podlagi 409. člena ustave Republike Slovenije in ob uporabi 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) ugotovilo tako, kot je navedeno v izreku te odločbe.

Ustavno sodišče je sprejelo to odločbo v sestavi: predsednik dr. Peter Jambrek in sodniki Janko Česnik, mag. Tone Jerovšek, mag. Matevž Krivic, dr. Anton Perenič, dr. Janez Šinkovec, dr. Lovro Šturm in Ivan Tavčar.

P r e d s e d n i k

dr. Peter Jambrek